او، همچنین کسکين سياسي مسله‌لر ده قويوردو، زمانه‌‌نین عئييبلريني آچيب گؤستريردي. او، بعضاً اوستاليقلا عادي بير مقاله‌‌نین ايچينده سياسي مسله‌لردن بحث ائديردي. مثلاً، او، بير مقاله‌ده اوخوجويا عادي بير خبر وئرير، گؤسترير کي، فرانسيز عاليمي پاستئر باراما قوردو بسله‌مگين يئني قايداسيني تاپميشدير. فرانسه سؤزو ايشله‌ديلن يئرده مؤعتريضه آچيب دئييردي کي، (ايندي فيرنگيستاندا پادشاه يوخدور، دؤولت ايشينه محکمه (يعني مجليس) مولاحيظه ائدير کي، اول محکمه‌‌نین جاليسلريني جاماعات زوبده ائدير). بئله‌ليکله، زردابي اوخوجويا باشا سالماق ايسته‌ييردي کي، فرانسه‌ده دؤولت قورولوشو بيزيمکيندن ياخشيدير. اورادا مجليسي جاماعات سئچير، دؤولت ايشلريني تک بير آدام دئييل، مجليس ايداره ائدير.